作者：无名氏
词牌/韵律：杜韦娘

paragraphs: 华堂深院，霜笼月采生寒晕。
度翠幄、风触梅香喷。
渐岁晚、春光将近。
惹离恨万种，多情易感，欢难聚少愁成阵。
拥红炉，凤枕慵敧，银灯挑尽。
当此际，争忍前期后约，度岁无凭准。
对好景、空积相思恨。
但自觉、恹恹方寸。
拟蛮笺象管，丹青好手，写出寄与伊教信。
尽千工万巧，唯有心期难问。